‘Laksheid’ rede vir Potch-hof se dak wat invalPotchefstroom-landdroshof (Foto: Google Earth) Lakse instandhouding het daartoe gelei dat die landdroshof in Potchefstroom se dak Maandag inmekaargestort het. Volgens die VF Plus het hy al maande vantevore die stand van sake by die hof onder die minister van justisie, Ronald Lamola, se aandag gebring, maar daar is nie aan sy besware gehoor gegee nie. Die landdroshof is vandeesweek gesluit nadat ŉ deel van die kontantsaal, wat die klerk van die siviele hof huisves en as kantore dien vir beamptes wat instandhouding hanteer, deur die skade geraak is. Niemand is egter in die voorval beseer nie, aangesien dit nauurs plaasgevind het. Die gebou is intussen onveilig verklaar terwyl die departement van openbare werke die omvang van die skade bepaal. Fanie du Toit, VF Plus-LP in Noordwes, sê dit is ŉ skande dat bedrywighede nou by die hof tot stilstand gedwing is weens die ineenstorting. “Dit het gebeur weens swak onderhoud en ŉ gebrek aan noodsaaklike herstelwerk,” sê hy. Sedert die VF Plus maande gelede Lamola oor die verval in kennis gestel het, het die situasie glo só versleg dat basiese dienste en die gang van regspleging reeds vir ŉ geruime tyd daardeur belemmer is. “Minstens drie vooraanstaande regsfirmas in Potchefstroom het ook aan die VF Plus bevestig dat hulle skriftelik kapsie gemaak het by die direkteur-generaal (DG) van justisie, adv. Doctor Mashabane, oor die verval en omstandighede by die hof [voor die ineenstorting],” sê hy. Die VF Plus het onderneem om die saak op te volg en antwoorde te eis oor watter stappe gedoen gaan word om die hof- en noodsaaklike departementele dienste in Potchefstroom te herstel.